<classify> ZIKIWA zimepita siku 65 tangu kuzinduliwa kwa Jengo Namba 3 Terminal 3 katika Kiwanja cha Ndege cha Kimataifa cha Julius Nyerere JNIA, imebainika kuwa ufanisi wa uendeshaji wa kiwanja hicho umefi kia asilimia 80.Kiwanja hicho kilizinduliwa na Rais John Magufuli Agosti 1, mwaka huu na hivyo kuruhusu abiria wanaosafiri nje ya nchi, kuanza kukitumia rasmi kuanzia siku hiyo.Imebainika kuwa hadi hivi sasa, wastani wa ndege za kimataifa 19 zinatua na kuruka katika kiwanja hicho kila siku tangu kifunguliwe, huku muda wa kumkagua abiria kabla hajaingia kwenye ndege ukiwa umepunguzwa kwa kiwango kikubwa. Jengo hilo ambalo limeelezwa kuongoza barani Afrika kwa kuwa na mifumo ya kisasa, lina uwezo wa kupokea na kuhudumia ndege kubwa aina ya Boeing 777 yenye uwezo wa kubeba abiria kati ya 350 hadi abiria 370 na ndege zingine zote zenye ukubwa wa chini yake ikiwemo Boeing 787-8 Dreamliner, Airbus A220-300 na zingine zenye ukubwa huo au chini yake. Kaimu Meneja wa Jengo hilo wa Mamlaka ya Viwanja vya Ndege Tanzania TAA, Barton Komba, alisema katika mahojiano maalumu na gazeti hili jana kuwa wamekuwa wakipokea mrejesho kutoka kwa wadau wa Kiwanja, kuridhika na kusifu huduma wanazopewa, ambazo walisema kuwa na hadhi ya kimataifa. Komba alisema JNIA inahudumia ndege zipatazo 21 zinazoruka kimataifa za mashirika mbalimbali.Ndege 19 kati ya hizo, zimehamishiwa katika Jengo hilo la tatu la abiria kutoka Jengo namba mbili. Alisema kuwa jengo hilo ni kwa ajili ya kuhudumia ndege zinazofanya safari za kimataifa pekee zikiwemo za Shirika la Ndege la Emirates, Ethiopia, Afrika Kusini, Zimbabwe, Msumbiji, Kenya, Oman, Mauritius, Uganda, Misri, Uswisi na nyinginezo.Baada ya ndege hizo 19 za kimataifa kuhudumiwa katika jengo hilo, alisema kiwango cha abiria wanaowasili na kuondoka wanaohudumiwa katika jengo hilo kwa wakati mmoja wakati wa msongamano peak hour ni 1,500. Huduma tunazotoa ni nzuri na zina hadhi ya kimataifa. Abiria hachukui zaidi ya dakika saba kukaguliwa na abiria anayewasili anachukua dakika tatu kupata huduma za uhamiaji hadi anatoka nje ya jengo, na kwa Watanzania wenye pasipoti za kielektroniki wanatumia si zaidi ya sekunde 15 kwa sababu wanajihu dumia wenyewe kupitia mageti ya kielektroniki e-gate,alieleza Komba na kuongeza Huduma ya mawasiliano ya simu ndani ya jengo ni nzuri na Shirika la Mawasiliano Tanzania TTCL ambao wamepewa kandarasi ya kuimarisha mawasiliano ndani ya jengo wanaendelea na kazi hiyo, ulinzi na usalama uko vizuri, huduma ya chakula ni nzuri na inatolewa na Mtanzania. Kuna duka la vito vya thamani nalo ni la Mtanzania, pia asilimia 30 ya jengo hili imetengwa kwa ajili ya maeneo ya biashara, hivyo watoa huduma wataendelea kuja kadri muda unavyokwenda.Meneja huyo aliongeza kuwa ndege za Kampuni ya Ndege nchini ATCL na za Shirika la Ndege la Precission Air, hazijahamishiwa katika jengo hilo jipya kwa sababu ndege zao zinafanya safari za ndani na za kimataifa, hivyo zinaendelea kutoa huduma katika Jengo la Pili la abiria. Alisema gharama ya kuhudumia ndege hizo ni kubwa, kutokana na kuchanganya safari za ndani na za kimataifa, kwa sababu zitahitaji kusogezwa kutoka jengo moja kwenda jingine, jambo linalofanya mashirika hayo kushindwa kumudu gharama za uendeshaji. Komba alisema kwa sasa Mamlaka ya Viwanja vya Ndege nchini, iko katika maandalizi ya kukitangaza Kiwanja hicho kupitia Jengo lake jipya ili kuongeza idadi ya ndege za kimataifa, kuongeza abiria na kuvutia wafanyabiashara wengi zaidi.Alisema kwa sasa JNIA inashika nafasi ya tano Afrika kwa idadi ya watu, inaowahudumia kwa kuhudumia abiria milioni 2.5 kwa mwaka ikitanguliwa na viwanja vingine kikiwemo cha Oliver Tambo cha Johannesburg, Afrika Kusini. Alisema kwa kuwa Jengo la tatu la abiria, limejengwa kwa lengo la kuhudumia abiria milioni sita kwa mwaka, hivyo matangazo wanayotarajia kuyafanya yatasaidia kuongeza idadi hiyo ya abiria. Ujenzi wa jengo hilo ulianza mwezi Juni mwaka 2013 na kukamilika Julai mwaka huu, ambapo gharama za kukamilisha ujenzi huo zinakadiriwa kufikia takribani zaidi ya Sh bilioni 560. Jengo hilo lina ghorofa tatu, ambapo ghorofa ya kwanza ni kwa ajili ya wasafiri wanaofika, ghorofa ya pili ni kwa ajili ya wasafiri wanaoondoka na ghorofa ya tatu ni masuala ya utawala na una miundombinu ya kisasa ya kielektroniki  <topic>: KITAIFA 